**Tavo Europa, tavo balsas! 2025 m.**

***Suteikti jaunimui balsą***

2025 m. kovo 13–14 d. Europos ekonomikos ir socialinių reikalų komitetas (EESRK) suburs beveik 100 jaunųjų dalyvių ir 37 mokytojus iš ES valstybių narių, šalių kandidačių ir Jungtinės Karalystės į kasmetinį „Tavo Europa, tavo balsas!“(YEYS) renginį. Šių metų renginyje daugiausia dėmesio bus skiriama jaunimo vaidmeniui bendromis pastangomis kuriant atsparią ateitį. Iniciatyvos tikslas – padėti jauniems žmonėms dalyvauti pilietinėje veikloje ir prisidėti prie dalyvaujamosios demokratijos veiklos savo bendruomenėse ir už jos ribų.

**Koncepcija ir metmenys**

2025 m. „Tavo Europa, tavo balsas!“ bus 1,5 dienos trukmės renginys, kuriame vyks interaktyvios sesijos ir bendradarbiavimo seminarai. Patyrę moderatoriai vadovaus sesijoms, padėdami dalyviams išreikšti savo nuomonę ir parengti rekomendacijas, kurios vėliau bus naudojamos perteikti jų pageidavimus, rūpesčius, interesus, prioritetus ir viltis dėl jų lūkesčius atitinkančios Europos ateities.

Tikimės, kad praktiniuose seminaruose siūlomi aptarti klausimai įkvėps atvirą komunikaciją ir diskusijas bei bus jaunimo dalyvavimo ir dialogo kelrodžiu:

1. *Kokioje Europoje norite gyventi ir kokie klausimai jums svarbūs?*
2. *Kaip įsivaizduojate Europos ateitį ir kokį vaidmenį ją kuriant turėtų atlikti jaunimas?*
3. *Kuo jaunimas gali prisidėti kuriant Europą, kuri atspindėtų jos piliečių vertybes ir prioritetus?*

Šiais klausimais siekiama paskatinti dalyvius giliau apmąstyti savo įsitikinimus, lūkesčius ir prioritetus, taip pat pagalvoti apie tai, koks gali būti jų indelis juos realizuojant. Renginyje siūlomų temų aptarimo tikslas – ugdyti jaunų žmonių atsakomybės jausmą dėl jų vaidmens pilietinio aktyvumo ir dalyvavimo procese ir įkvėpti jaunimo dialogą, kuris padės parengti pasiūlymų, kaip įveikti dabartinius iššūkius.

Diskusijų metu dalyviai taip pat nustatys ir išnagrinės galimus tarpvalstybinio bendradarbiavimo žingsnius, kurie skatintų vienybės ir bendros atsakomybės jausmą.

Renginys baigsis plenarine sesija, kurioje dalyviai savo idėjas performuluos į rekomendacijas. Šie pasiūlymai atspindės jaunimo nuomonę ir bus pateikti kaip esminis indėlis į EESRK patariamąjį ar politinį darbą.

[EESRK jaunimo grupė](https://www.eesc.europa.eu/lt/sections-other-bodies/other/eesc-youth-group) imsis tolesnių su šia veikla susijusių veiksmų ir išplatins rekomendacijas. Į iniciatyvos „Tavo Europa, tavo balsas!“ rezultatus bus atsižvelgta ir jais remiamasi taikant jaunimo testą. Tačiau tolesni veiksmai po renginio apims įvairią veiklą - nuo informavimo apie jaunimo tinklus iki „Tavo Europa, tavo balsas!“ rekomendacijų įtraukimo į EESRK konsultacinę veiklą.

Iniciatyvos „Tavo Europa, tavo balsas“ rekomendacijos taip pat bus įtrauktos į antrosios EESRK pilietinės visuomenės savaitės, kuri įvyks vos po savaitės (2025 m. kovo 17–21 d.), programą, kurioje daugiausia dėmesio bus skiriama *sanglaudos stiprinimui ir dalyvavimui poliarizuotoje visuomenėje*.

**2025 m. „Tavo Europa, tavo balsas!“ formatas ir stilius**

Siekiant sudaryti patrauklias sąlygas dalyvauti ir diskutuoti, „Tavo Europa, tavo balsas!“ praktiniai seminarai bus rengiami taikant dalyvaujamojo vadovavimo arba [*The Art of Hosting*](https://artofhosting.org/) metodus. Tai labai veiksmingi būdai išnaudoti bet kokio dydžio grupių kolektyvinę išmintį ir gebėjimą savarankiškai organizuoti veiklą.

Remdamiesi prielaida, kad žmonės savo energiją ir įgūdžius skiria tam, kas jiems svarbiausia, šiais metodais derinami galingi pokalbių procesai, kuriais žmones skatinami prisiimti atsakomybę už jiems kylančius iššūkius.

**2025 m. „Tavo Europa, tavo balsas!“ rezultatai**

Į pagrindinius pasiūlymus, parengtus pagal 2025 m. iniciatyvą „Tavo Europa, tavo balsas!“, bus įtrauktos jaunimo suformuluotos rekomendacijos dėl būsimų politikos pasiūlymų ir veiksmų.

Šiomis rekomendacijomis bus remiamasi į jaunimą orientuotose diskusijose Pilietinės visuomenės savaitės metu ir jos bus pristatytos aukšto lygio Europos institucijų atstovams.

Rekomendacijos taip pat bus pristatytos 2025 m. Europos jaunimo renginyje (EYE), kurį Europos Parlamentas organizuos Strasbūre. Šie pasiūlymai, kuriais išdėstomas aiškus jaunimo požiūris į Europai itin svarbius klausimus, atliks svarbų vaidmenį rengiant EESRK jaunimo darbotvarkę.

\_\_\_\_\_\_\_\_\_\_\_\_\_